Don Mansur

Elias Fernando (Don) Mansur (☆ 23 di december 1942 na Aruba - † 16 di juli 2019 na Aruba) tabata un economista y empresario Arubano. Como 'vakminister' el a ocupa e puesto di minister di Asuntonan Economico di Antias Hulandes (1984-1985) y minister di Asuntonan Economico y Turismo di Aruba (1986-1989). E tabata e prome presidente di Banco Central di Aruba.

 Biografia 
Don Mansur tabata e di seis yiu y e di cuater yiu homber di Elias Mansur (1902-1989), conoci como Don Elias Mansur, y Damia Mawad. Despues cu el a nace e famia a sigui crece cu dos yiu homber. Su tata a nace na Coro, Venezuela, di mayornan libanes y tabata activo como comerciante na Oranjestad for di su 15 aña. El a logra traha un imperio di negoshi y a uni su mes cu e elite di comercio Arubano. Despues di a bay scol secundario na Aruba, Don Mansur a gradua na Spring Hill College na Mobile, Alabama na 1962. Na Universidad di Notre Dame el a studia economia y consecuentemente a logra un master y un PhD. Na su regreso na Aruba, entre 1968 y 1984, el a bira director di e empresanan di famia Mansur, esta Mansur Trading Co. y Superior Tobacco Co.

Ademas di e funcion di director, e tabata activo den hopi otro funcion. For di 1975 te na 1978 e tabata presidente di e asociacion di empresarionan, Aruba Trade & Industry Association (ATIA) y na 1979 miembro di directiva di Camara di Comercio di Aruba. Na 1975 el a wordo nombra como presidente y gobernador di Banco Central di Antia Hulandes (BNA) como sucesor di Theo Tijssen. Na 1981 BNA a haya problema cu e asunto "Reina di Saba", un emision di un moneda di oro den cooperacion cu Ofir Curaçao NV, cu e intencion pa sirbi como medio di pago internacional. Despues di e inicio di un encuesta parlamentario riba e asunto, el a entrega su retiro riba peticion di e minister di Finansa di Antia Hulandes, Marco de Castro.

For di 1977 Mansur tabata Aruba su consehero principal pa asuntonan financiero y economico. Den e añanan promé cu e status aparte di Aruba, el a participa den tur sorto di comicion, entre otro e comicion di coordinacion di e Conferencia di Mesa Rondo (RTC), e subcomicion pa asuntonan monetario y economico y e comicion consultativo di independencia. E tabata tambe envolvi den e introduccion di un moneda propio y e creacion di un banco central pa Aruba. En conexion cu e separacion di bienes y separacion di reserva di oro y divisa, Mansur a participa como asesor den e discucionnan di formacion di gobierno na 1984, cu a resulta den gabinete Liberia-Peters I. Partido MEP, como partner di coalicion, a ricibi tres puesto ministerial y a presenta Mansur como minister di Asuntonan Economico, hunto cu Hendrik Croes y Roland Laclé. Dia 31 di december 1985, un dia prome cu Aruba a haya su autonomia, nan a retira como e ultimo ministernan antiano cu tabata representa Aruba. Na 1986 el a bira e prome presidente di e Banco Central nobo di Aruba.

 Carera politico 
Despues cu e cuater partidonan di coalicion di e gabinete Henny Eman I: AVP, PPA, PDA y ADN, cu sosten di e partido opositor MEP, a aserca Don Mansur pa bira 'vakminister', esta un minister cu no tin un experiencia politico.Historiek Zakenkabinet – Vakministers met afstand tot de politiek. Consulta 27 di februari 2025. El a fungi como minister di Asuntonan Economico y Turismo for di september 1986 te cu januari 1989, reemplasando Lenny Berlinski (PDA), ken a baha despues di keda deteni pa motibo di acusacionnan di corupcion. Un di e dossiernan mas importante durante su termino tabata e reapertura di e refineria di San Nicolas.

Despues di su retiro na 1989, Mansur no tabatin un rol politico mas y a dedica su mes na su actividadnan empresarial y social. Na 1990 el a ricibi e condecoracion di Cabayero (ridder) den Orden di Leon Hulandes. Despues di un periodo di kebrante di salud el a fayece dia 16 di juli 2019 na edad di 76 aña den Horacio Oduber Hospital.

 Moko Zoo 
Don Mansur su hobby tabata cuido di animal. Su hobby a crece te cu mas cu 125 bestia for di tur parti di mundo y na 1983 a bira un parke zoologico, Moko Zoo. Na comienso di 1986 e atraccion a cera pa motibo di e gastonan enorme y e cantidad di bishitante cu tabata tiki, despues di esey un cantidad di animal a wordo traslada pa e parke zoologico di Kòrsou.

Category:Minister di Antias Hulandes
Category:Minister di Aruba
Category:Hende